b'\n_START_ARTICLE_\nGrmi\xc5\xa1\xc4\x8dni okar\xc4\x8dek\n_START_SECTION_\nOpis\n_START_PARAGRAPH_\nGrmi\xc5\xa1\xc4\x8dni okar\xc4\x8dek je srednje velik metulj, ki preko kril meri med 30 in 40\xc2\xa0mm. Spodnja stran zadnjih kril je sivorjava in ima med vzorcem la\xc5\xbenih o\xc4\x8desc valovit bel pas. Za to vrsto so zna\xc4\x8dilna oran\xc5\xbeno in rjavo obrobljena \xc4\x8drna o\xc4\x8desca z belo sredino, ki le\xc5\xbeijo na obeh straneh te svetle lise, njihovo \xc5\xa1tevilo pa se od metulja do metulja lahko nekoliko razlikuje. Spodnja stran sprednjih kril je temno oran\xc5\xbena z bolj ali manj izrazitim o\xc4\x8descem v zgornjem zunanjem kotu. Zgornja stran sprednjih kril je ob zunanjem robu temno oran\xc5\xbene barve in ima \xc5\xa1irok temno rjav pas. Zadnja krila so zgoraj enotno rjava, ob njihovem spodnjem robu pa te\xc4\x8de oran\xc5\xbena \xc4\x8drta. Grmi\xc5\xa1\xc4\x8dni okar\xc4\x8dek je ena pogostej\xc5\xa1ih vrst metuljev v Sloveniji. Najraje se zadr\xc5\xbeuje ob robu cveto\xc4\x8dih travnikov, pojavlja pa se od morja do gozdne meje, kjer ga opazimo med majem in avgustom. Gosenice se prehranjujejo z listi razli\xc4\x8dnih vrst trav.'